Царква Сьвятога Мікалая (Паставы)

Царква Сьвятога Мікалая — помнік гісторыі другой паловы XIX стагодзьдзя (мураўёўка) у Паставах. Знаходзіцца ў цэнтры места, на рагу гістарычных Старога Рынку і Лучайскай вуліцы. Дзее. Твор архітэктуры расейскай эклектыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Паставах збудавалі ў 1894 годзе на месцы царквы Сьвятога Пасаду. Архітэктура Прыклад эклектычнай царкоўнай архітэктуры Расейскай імпэрыі. Аб’ёмна-плянавальная структура будынка адпавядае паноўнай кананічнай 4-часткавай схеме: званіца над прытворам, трапезная, малітоўная заля з бакавымі прыдзеламі, апсыда з бакавымі рызьніцамі. Прасторавая кампазыцыя будуецца вакол цэнтральнага 2-яруснага, завершанага пяцікупальлем кубападобнага аб’ёма. Далучаныя да яго бакавыя прыдзелы і паўкруглая апсыда з бакавымі рызьніцамі надаюць будынку крыжовы плян. Да аб’ёма малітоўнай залі праз прастакутную трапезную далучаецца шатровая званіца з купалам-цыбулінай. Уваход мае выгляд ганка. У дэкоры выкарыстоўваюцца формы дойлідзтва Маскоўскай дзяржавы — пас закамараў, зубчастыя фрызы пад прафіляванымі карнізамі, кілепадобныя ліштвы аркавых вокнаў, кілепадобныя шчыты і какошнікі, вокны ў выглядзе трайной аркады, разьмежаванай кароткімі калёнкамі-бочкамі. Усярэдзіне малітоўная заля перакрываецца цыліндрычным скляпеньнем, у яе прастору праз аркавы прасьвет адкрываюцца хоры з балюстраднай агароджай. Інтэр’ер упрыгожвае 1-ярусны пазалочаны іканастас з цыбулепадобнымі купалкамі ў цэнтры і з бакоў. Падлога з керамічнай пліткі. Галерэя Гістарычныя здымкі Сучасныя здымкі Заўвагі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5. Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Мікалая ў Паставах, Radzima.org